**FO Sogn og Fjordane fryktar auka fråfall med eit meir sentralisert vidaregåande opplæringstilbud.**

**For regjeringa er det ein hovudsak å få fleire ungdommar til å fullføre vidaregåande opplæring. Ny GIV er ein nasjonal dugnad som er etablert for å få det til. Kunnskapsminister Kristin Halvorsen seier at alle gode krefter lokalt og nasjonalt må dra i same retning slik at fleire ungdommar fullfører og består vidaregåande opplæring.**

**I mål og strategiar for vidaregåande opplæring i Sogn og Fjordane 2012 til 2015, står det bl.a. at ei av dei største utfordringane for vidaregåande opplæring generelt, er det store talet ungdom som ikkje fullfører. Sjølv om Sogn og Fjordane kan vise til meir positive tal enn dei fleste andre fylke, er tendensen den same. Målet for Sogn og Fjordane er å redusere fråfallet med 2 prosentpoeng pr. år i planperioden.**

**FO Sogn og Fjordane meiner difor at dette ikkje samsvarer heilt med reduksjon av det vidaregåande opplæringstilbudet som no er skissert i dei tre utarbeida modellane frå Norconsult.**

**Norconsult har på oppdrag frå Fylkeskommunen vurdert dagens modell for organisering av vidaregåande opplæring, og utarbeida framlegg av tre anbefalte modellar for framtidig organisering. Alle modellane inneberer ein reduksjon av antall vidaregåande skular her i fylket.**

**FO Sogn og Fjordane meiner at dette er feil veg å gå om ein ynskjer at flest mogleg av dei unge skal gjennomføre vidaregåande opplæring. Ved færre studiestader er det fleire som må flytte på hybel som svært unge eller at dei får svært lang reiseavstand/- tid. I ein så tidleg alder er ikkje all ungdom egna til å mestre alle utfordringar som hybeltilvære gjev. Tidlegare undersøkingar har konkludert med at hybelbuande elevar kom dårlegare ut enn heimebuande på områder som kosthald, fysisk aktivitet, tobakk og alkoholbruk (jf. undersøking gjennomført ved fire vidaregåande skular i Førde i 2001). Konsekvensane av det kan vere tap av motivasjon, tap av nettverk, auka utgifter og kan føre til mistrivsel, som igjen kan føre til auka fråfall i vidaregåande opplæring. FO Sogn og Fjordane meiner at det difor er viktig at unge får stabilitet i busituasjonen og at skuleveg/ avstand til vidaregåande opplæring gjev høve til at dei unge kan bli buande heime og at dei fortsatt vil ha høve til å delta i sitt lokalsamfunn.**

**Ungdommen bør og må vere eit satsingsområde for heile fylket. I samband med Norconsult sin rapport, kan det lett verte ein intern kamp blant lokalpolitikarar og andre for å få det beste studietilbudet til sin region. Fylkespolitikarar må sjå at ved kraftig reduksjon av tal vidaregåande skular her i fylket, vil dette og bidra til auka fråflytting og at færre ynskjer å busette seg i fylket. Det vil og for fleire lokalsamfunn få store konsekvensar ved tap av attraktive arbeidsplassar og at tilsette må flytte på seg.**

**Sogn og Fjordane har ikkje hatt like stort fråfall frå vidaregåande opplæring som andre fylker, men dette kan vere på grunn av eit desentralisert studietilbud og satsing på vidaregåande opplæring. Fylkeskommunen har sidan 2003 brukt nær 260 mill på fem av dei skulane som er foreslått nedlagt jf. tall frå NRK. Det er slett ikkje sikkert at lokalsamfunn kan eller vil kjøpe bustadmassen som vert tilrådd nedlagt for at Fylkeskommunen skal få redusert sine driftskostnader og får frigjort kapital til nyinvesteringar. I dei foreslegne modellane vil det og vere behov for ytterlegare påbygging av eksisterande skulebygg for at dei skal kunne ta i mot eit større antall elevar enn i dag. I tillegg må det byggjast fleire studentbustadar, dersom fleire unge må flytte på hybel. Både Førde og Sogndal har allereie stor mangel på studenthyblar.**

**Modellane er sjølvsagt utarbeid for å nå eit innsparingskrav. Kven er det som reknar på totalkostnadane ved ein slik omlegging av skulestrukturen? Ulike budsjett gjer vel til ein ikkje så lett får denne oversikta. Fråfall og forsinkingar i utdanningsløpet har store negative konsekvensar, både for ungdommane som står i fare for å bli marginalisert, og for samfunnet, som må fange opp desse elevane seinare dersom dei ikkje klarer å kome inn i utdanning eller arbeidslivet. Det representerer både ein økonomisk kostnad for samfunnet og ein personleg, sosial kostnad for den enkelte.**

**FO Sogn og Fjordane meiner at dersom ein ynskjer å satse på ungdommen og deira framtid, så må ein unngå for stor sentralisering av den vidaregåande opplæringa. Det kan koste noko meir på kort sikt, men vil lønne seg på lengre sikt med at fleire unge får seg ei utdanning og eit arbeid og kanskje vert buande her i fylket.**

**Ann-Kristin Nygård**

**FO Sogn og Fjordane**